CELEX: 52021PC0677
Language: mt
Date: 2021-10-27
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fil-Konvenzjoni għall-Protezzjoni tal-Ambjent tal-Baħar u tar-Reġjun Kostali tal-Mediterran (il-“Konvenzjoni ta’ Barċellona”) dwar l-Adozzjoni ta’ Deċiżjoni li tadotta l-emendi għall-Pjan Reġjonali dwar il-Ġestjoni tal-Iskart tal-Baħar fil-Mediterran fil-qafas tal-Artikolu 15 tal-Protokoll għall-Protezzjoni tal-Baħar Mediterran kontra Tniġġis minn Sorsi bbażati fuq l-Art (il-“Protokoll LBS”)

IL-KUMMISSJONI EWROPEA
            Brussell, 27.10.2021
            COM(2021) 677 final
            2021/0354(NLE)
            
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Konvenzjoni għall-Protezzjoni tal-Ambjent tal-Baħar u tar-Reġjun Kostali tal-Mediterran (il-“Konvenzjoni ta’ Barċellona”) dwar l-Adozzjoni ta’ Deċiżjoni li tadotta l-emendi għall-Pjan Reġjonali dwar il-Ġestjoni tal-Iskart tal-Baħar fil-Mediterran fil-qafas tal-Artikolu 15 tal-Protokoll għall-Protezzjoni tal-Baħar Mediterran kontra Tniġġis minn Sorsi bbażati fuq l-Art (il-“Protokoll LBS”)
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna l-pożizzjoni li għandha tittieħed f’isem l-Unjoni fit-22 Laqgħa tal-Partijiet Kontraenti għall-Konvenzjoni għall-Protezzjoni tal-Ambjent tal-Baħar u tar-Reġjun Kostali tal-Mediterran (il-“Konvenzjoni ta’ Barċellona”) u l-Protokolli tagħha dwar deċiżjoni li tadotta emendi għall-Pjan Reġjonali dwar il-Ġestjoni tal-Iskart tal-Baħar fil-Mediterran fil-qafas tal-Artikolu 15 tal-Protokoll għall-Protezzjoni tal-Baħar Mediterran kontra Tniġġis minn Sorsi bbażati fuq l-Art (il-“Protokoll LBS”).
            
            
               2.Kuntest tal-proposta
            
            
               2.1.Il-Konvenzjoni għall-Protezzjoni tal-Ambjent tal-Baħar u tar-Reġjun Kostali tal-Mediterran u l-Protokolli tagħha
            
            
               Il-Konvenzjoni ta’ Barċellona u s-seba’ Protokolli tagħha adottati fil-qafas tal-Pjan ta’ Azzjoni għall-Mediterran jikkostitwixxu l-Ftehim Ambjentali Multilaterali reġjonali vinkolanti prinċipali għall-Baħar Mediterran.
            
            
               Il-Protokoll għall-Protezzjoni tal-Baħar Mediterran kontra Tniġġis minn Sorsi bbażati fuq l-Art (il-“Protokoll LBS”) huwa wieħed mis-seba’ Protokolli tal-Konvenzjoni ta’ Barċellona. Dan għandu l-għan li jieħu l-miżuri kollha xierqa biex jipprevjeni, inaqqas u jelimina kemm jista’ jkun it-tniġġis tal-Baħar Mediterran bir-rimi ta’ skart jew materja oħra.
            
            
               L-Unjoni Ewropea hija parti għall-Protokoll LBS (emendat)
                  1
               . 
            
            
               2.2.Il-Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha  
            
            
               Il-Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha tiġbor flimkien Ministri u uffiċjali għolja li jirrappreżentaw lill-Partijiet Kontraenti kollha għall-Konvenzjoni ta’ Barċellona u l-Protokolli tagħha. Il-Partijiet Kontraenti se jiltaqgħu bejn is-7 u l-10 ta’ Diċembru 2021 f’Antalya, it-Turkija.
            
            
               Skont l-Artikolu 25 tal-Konvenzjoni ta’ Barċellona, l-Unjoni Ewropea (“l-UE”) għandha teżerċita d-dritt tal-vot tagħha b’għadd ta’ voti daqs l-għadd tal-Istati Membri tagħha li huma Partijiet Kontraenti għal din il-Konvenzjoni u għal protokoll wieħed jew aktar. L-UE ma għandhiex teżerċita d-dritt tal-vot tagħha meta l-Istati Membri tagħha jeżerċitaw id-dritt tagħhom u viċeversa. 
            
            
               Skont il-paragrafu 1 tal-Artikolu 15 tal-Protokoll LBS, id-deċiżjonijiet dwar l-adozzjoni tal-pjanijiet ta’ azzjoni, il-programm u l-miżuri għandhom isiru b’maġġoranza ta’ żewġ terzi tal-Partijiet Kontraenti preżenti u votanti. 
            
            
               2.3.L-att previst tat-22 Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha
            
            
               Fil-laqgħa Ministerjali li jmiss, il-Partijiet Kontraenti għall-Konvenzjoni ta’ Barċellona u l-Protokolli tagħha għandhom jadottaw Deċiżjoni li tadotta emendi għall-Pjan Reġjonali dwar il-Ġestjoni tal-Iskart fil-Baħar fil-Mediterran fil-qafas tal-Artikolu 15 tal-Protokoll LBS (“l-att previst”).
            
            
               Il-Pjanijiet Reġjonali se jkunu vinkolanti għall-Unjoni f’konformità mal-paragrafu 3 tal-Artikolu 15 tal-Protokoll LBS. 
            
            
               3.Il-pożizzjoni li għandha tittieħed f’isem l-Unjoni
            
            
               Li tittieħed azzjoni dwar it-tnaqqis tal-Iskart fil-Baħar huwa element essenzjali fil-leġiżlazzjoni tal-Unjoni għall-protezzjoni tal-ambjent tal-baħar, il-bijodiversità tiegħu u l-ekosistemi tiegħu.
            
            
               F’konformità mal-SGD 14 u d-Dikjarazzjoni ta’ Napli, l-att previst se jipprovdi definizzjonijiet ġodda u se jespandi l-kamp ta’ applikazzjoni tal-miżuri f’erba’ oqsma ewlenin (strumenti ekonomiċi, ekonomija ċirkolari tal-plastiks, u sorsi ta’ skart tal-baħar ibbażati fuq l-art u fuq il-baħar).  Mill-2025, dan l-att jirrikjedi wkoll l-adozzjoni ta’ miżuri ta’ prevenzjoni biex tinkiseb ekonomija ċirkolari għall-plastiks, b’mod partikolari billi jitneħħew gradwalment il-konsum u l-produzzjoni ta’ ċerti oġġetti tal-plastik li jintużaw darba biss, u billi jiġi ristrett l-użu ta’ ċerti addittivi kimiċi ta’ tħassib fil-produzzjoni tal-plastik (f’konformità mal-Konvenzjoni ta’ Stokkolma). 
            
            
               Pożizzjoni tal-Unjoni hija meħtieġa minħabba l-effetti legalment vinkolanti tal-proposta prevista.  
            
         
         
            
               Il-proposta hija konformi mal-ambizzjoni tal-Unjoni fil-qafas tal-Patt Ekoloġiku li jitnaqqas it-tniġġis u tittejjeb il-protezzjoni tal-ambjent. Għalhekk huwa propost li l-Unjoni tappoġġa l-adozzjoni tal-att previst.
            
            
               4.Bażi ġuridika
            
            
               4.1.Bażi ġuridika proċedurali
            
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi l-atti li għandhom effetti legali bis-saħħa ta’ regoli tad-dritt internazzjonali li jirregolaw il-korp inkwistjoni. 
            
            
               4.1.2.Applikazzjoni għal dan il-każ
            
            
               Il-Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha hija korp imwaqqaf bi ftehim, jiġifieri l-Konvenzjoni ta’ Barċellona.
            
            
               L-att previst se jadotta emendi għall-Pjan Reġjonali dwar il-Ġestjoni tal-Iskart tal-Baħar fil-Mediterran, u għalhekk, l-adozzjoni tiegħu tikkostitwixxi att li għandu effetti legali. 
            
            
               L-att previst la jissupplimenta u lanqas jemenda l-qafas istituzzjonali tal-Konvenzjoni ta’ Barċellona u l-Protokolli tagħha.
            
            
               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi qabelxejn mill-objettiv u l-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik mitluba mill-għan jew mill-komponent ewlieni jew predominanti.
            
            
               4.2.2.Applikazzjoni għal dan il-każ
            
            
               L-objettiv ewlieni u l-kontenut tal-att previst għandhom x’jaqsmu mal-protezzjoni tal-ambjent.
            
            
               Għaldaqstant, il-bażi ġuridika sostantiva għad-deċiżjoni proposta hija l-Artikolu 192(1) tat-TFUE.
            
            
               4.3.Konklużjoni
            
            
               Il-bażi ġuridika tad-deċiżjoni proposta jenħtieġ li tkun l-Artikolu 192(1) tat-TFUE, flimkien mal-Artikolu 218(9) tat-TFUE.
            
            
               2021/0354 (NLE)
            
         
         
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fil-Konvenzjoni għall-Protezzjoni tal-Ambjent tal-Baħar u tar-Reġjun Kostali tal-Mediterran (il-“Konvenzjoni ta’ Barċellona”) dwar l-Adozzjoni ta’ Deċiżjoni li tadotta l-emendi għall-Pjan Reġjonali dwar il-Ġestjoni tal-Iskart tal-Baħar fil-Mediterran fil-qafas tal-Artikolu 15 tal-Protokoll għall-Protezzjoni tal-Baħar Mediterran kontra Tniġġis minn Sorsi bbażati fuq l-Art (il-“Protokoll LBS”)
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-Protokoll emendat għall-Protezzjoni tal-Baħar Mediterran kontra Tniġġis minn Sorsi u Attivitajiet ibbażati fuq l-Art (il-“Protokoll LBS”) ġie konkluż mill-Unjoni bid-Deċiżjoni tal-Kunsill 1999/801/KE
                  2
                u daħal fis-seħħ fil-11 ta’ Mejju 2008. 
            
            
               (2)Skont l-Artikolu 15 tal-Protokoll LBS, il-Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha tista’ tadotta pjanijiet ta’ azzjoni reġjonali li jkun fihom miżuri ta’ konteniment u skedi ta’ żmien għall-implimentazzjoni tagħhom.
            
            
               (3)Matul it-22 laqgħa tagħhom li se ssir bejn is-7 u l-10 ta’ Diċembru 2021, il-Partijiet Kontraenti għall-Konvenzjoni ta’ Barċellona u l-Protokolli tagħha jenħtieġ li jadottaw emendi għall-Pjan Reġjonali dwar il-Ġestjoni tal-Iskart fil-Baħar fil-Mediterran fil-qafas tal-Artikolu 15 tal-Protokoll LBS. L-att previst se jipprovdi definizzjonijiet ġodda u se jespandi l-kamp ta’ applikazzjoni tal-miżuri f’erba’ oqsma ewlenin (strumenti ekonomiċi, ekonomija ċirkolari tal-plastiks, u sorsi ta’ skart tal-baħar ibbażati fuq l-art u fuq il-baħar).  
            
            
               (4)Il-pożizzjoni li għandha tittieħed f’isem l-Unjoni fil-Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha jeħtieġ tiġi stabbilita għax id-Deċiżjoni se tadotta l-emendi għall-Pjan Reġjonali dwar il-Ġestjoni tal-Iskart tal-Baħar fil-Mediterran li huma vinkolanti għall-Unjoni skont il-paragrafu 3 tal-l-Artikolu 15 tal-Protokoll tal-LBS.
            
            
               (5)Peress li l-Pjan Reġjonali previst huwa konformi mal-ambizzjoni tal-Unjoni li jitnaqqas it-tniġġis u titjieb il-protezzjoni tal-ambjent, huwa propost li l-Unjoni tappoġġa l-adozzjoni tad-Deċiżjoni.
            
            
               ADOTTAT DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tittieħed f’isem l-Unjoni fit-22 Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha għandha tkun li tiġi appoġġata l-adozzjoni ta’ Deċiżjoni li temenda l-Pjan Reġjonali dwar il-Ġestjoni tal-Iskart tal-Baħar fil-Mediterran fil-qafas tal-Artikolu 15 tal-Protokoll għall-Protezzjoni tal-Baħar Mediterran kontra Tniġġis minn Sorsi bbażati fuq l-Art (il-“Protokoll LBS”).
            
            
               Artikolu 2
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 322, 14.12.1999, p. 18–31.
               
               
                  
                     (2)
                  
                        ĠU L 322, 14.12.1999, p. 18–31.